РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 69-1427/21

8. септембар 2021. године

Б е о г р а д

У складу са чланом 8. Закона о закључивању и извршавању међународних уговора („Службени гласник РС", број 32/13) и чланом 60. Пословника Народне скупштине („Службени гласник РС", број 20/12 - пречишћен текст), а у вези са дописом Владе Републике Србије 05 Број: 69-7303/2021-1 од 6. августа 2021. године,

Одбор за културу и информисање, на седници одржаној 8. септембра 2021. године, донео је следећу

ОДЛУКУ

1. Даје се сагласност Влади Републике Србије за привремену примену Споразума између Владе Републике Србије и Европске уније о учешћу Републике Србије у „Креативној Европи", програму Уније за културни и креативни сектор (2021-2027), до његовог ступања на снагу.
2. Ову одлуку доставити Влади Републике Србије, на даљу надлежност.
3. Ову одлуку доставити председнику Народне скупштине, ради информисања.

ПРЕДСЕДНИК

Сандра Божић

Образложење

Дописом 05 Број: 69-7303/2021-1 од 6. августа 2021. године, Влада Републике Србије је доставила Народној скупштини Основу за вођење преговора и закључивање Споразума између Владе Републике Србије и Европске уније о учешћу Републике Србије у „Креативној Европи", програму Уније за културни и креативни сектор (2021-2027) и текст Споразума између Владе Републике Србије и Европске уније о учешћу Републике Србије у „Креативној Европи", програму Уније за културни и креативни сектор (2021-2027), у складу са чланом 8. став 1. Закона о закључивању и извршавању међународних уговора (у даљем тексту: Закон).

Чланом 8. став 1. Закона прописано је да Влада, изузетно, по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана од датума његовог потписивања.

Чланом 6. став 3. Споразума између Владе Републике Србије и Европске уније о учешћу Републике Србије у „Креативној Европи", предвиђена је привремена примена споразума. Разлози за привремену примену су благовремено окончање процедура везаних за уплату контрибуције на име учешћа Републике Србије у програму.

Након разматрања предлога Владе, Одбор за културу и информисање, закључио је да постоје разлози за привремену примену Споразума између Владе Републике Србије и Европске уније о учешћу Републике Србије у „Креативној Европи", програму Уније за културни и креативни сектор (2021-2027), до његовог ступања на снагу.

У складу са наведеним, Одбор за културу и информисање, одлучио је да дâ сагласност Влади да се Споразум између Владе Републике Србије и Европске уније о учешћу Републике Србије у „Креативној Европи", програму Уније за културни и креативни сектор (2021-2027), привремено примењује до његовог ступања на снагу.